b'\n_START_ARTICLE_\nInformacijsko bojevanje\n_START_PARAGRAPH_\nInformacijsko bojevanje (angl.Information Warfare) je posebna oblika bojevanja za pridobivanje informacij, s pomo\xc4\x8djo informacijsko-komunikacijske tehnologije (IKT). Informacijsko bojevanje zajema dva termina: informacijo in bojevanje. Informacija je tar\xc4\x8da ali orodje informacijskega vojskovanja, ki ga izvedemo s pomo\xc4\x8djo informacijskega napada. Informacijsko bojevanje je koncept, ki \xc5\xa1e nima uveljavljene univerzalne definicije, uporablja se ve\xc4\x8d razli\xc4\x8dnih izrazov, npr. informacijsko bojevanje, informacijsko vojskovanje, kibernetsko vojskovanje, ipd. Pojem ne zajema zgolj voja\xc5\xa1ke ofenzive, temve\xc4\x8d tudi obrambno, vohunsko in psiholo\xc5\xa1ko dejavnost dr\xc5\xbeav, poslovnih entitet in civilnih skupin, zato je najbolj smiselno uporabljati pojem bojevanje. Informacijsko bojevanje se je razvilo predvsem zaradi stopnje mo\xc4\x8di, ki jo pridobimo s posedovanjem informacij. S tem, ko nekdo poseduje te informacije ima dolo\xc4\x8deno prednost pred tistim, ki jih ne, zato pri tem lahko govorimo o informacijski mo\xc4\x8di. Vpliv omenjene mo\xc4\x8di je posebej viden na podro\xc4\x8dju politike, mednarodnih odnosov in medorganizacijske tekmovalnosti, kjer so za sprejemanje pomembnih odlo\xc4\x8ditev klju\xc4\x8dne natan\xc4\x8dne, pravo\xc4\x8dasne, zaupne in skrbno varovane informacije. Vsekakor ne gre za sodoben termin, saj se je v preteklosti gledalo na informacijsko bojevanje z voja\xc5\xa1kega vidika kot vojno orodje za in zoper informacije drugih dr\xc5\xbeav. _NEWLINE_Na podro\xc4\x8dju informacijskega bojevanja se kot najbolj ogro\xc5\xbeena organizacijska struktura ka\xc5\xbee kriti\xc4\x8dna infrastruktura, kot so informacije in komunikacije, energetika, ban\xc4\x8dni\xc5\xa1tvo in finance, fizi\xc4\x8dna distribucija (transportni sektor) in oskrba ljudi z nujnimi \xc5\xbeivljenjskimi potreb\xc5\xa1\xc4\x8dinami (preskrba z vodo, slu\xc5\xbebe za nujno odzivanje, vladni informacijski sistemi, voja\xc5\xa1ko informacijsko premo\xc5\xbeenje, ipd.'